**Marjorie Emory Simpson** (chamada de solteira Marjorie Tilghman Emory), nada en en Annapolis, Maryland, en 1910 e finada en 1950, foi unha escultora e deseñadora de moeda estadounidense.

Traxectoria
-----------

Marjorie Emory cursou os seus estudos artísticos na Escola de Escultura Rinehart, do Instituto de Belas Artes de Maryland, en Baltimore.

Nesa escola coñeceu o escultor William Marks Simpson, que exercía como profesor de Escultura, e con quen casou o 29 de xuño de 1937 en Anne Arundel, Maryland. A partir dese momento, Marjorie tomou como apelido o do seu marido e pasou a utilizar o seu apelido de solteira como segundo nome. A parella Simpson instalou un estudio artístico conxunto en Baltimore.

Xa desde a súa infancia, Marjorie E. Simpson amosou a súa afección pola escultura de animais, sinaladamente cabalos, e xa na súa madureza artística recibiu numerosas encargas de esculturas ecuestres, entre as que destacan unha serie de retratos de cabalos de Maryland, cara a 1940. Outra das súas obras máis destacadas foi unha réplica da estatua ecuestre do Marqués de Lafayette erixida en Baltimore, orixinal de Andrew O'Connor, que Simpson creou para a Exposición Nacional de Flores de 1936, onde ocupou un lugar destacado.

½ dólar do Bicentenario de Norfolk (1936-1937).
Mais o traballo polo que máis se lembra a figura de Marjorie Emory Simpson é o deseño e o gravado do medio dólar conmemorativo do Bicentenario de Norfolk, Virxinia. En 1936, meses antes do seu matrimonio, Marjorie e William Simpson foron contratados pola *Norfolk Advertising Board*, entidade promotora da moeda, para se encargaren da súa execución. A parella de artistas enviou á Comisión de Belas Artes dos Estados Unidos as súas primeiras propostas en setembro dese mesmo ano, mais o deseño final, caracterizado polo Selo de Norfolk no anverso e a maza cerimonial da cidade no reverso, non se completou ata o ano seguinte. Aínda que a moeda amosa a data de 1936 —a data do bicentenario—, a cuñaxe non se produciu ata 1937. A modo de marca de gravador, esta moeda amosa no seu reverso un monograma composto polas letras WMES, que recolle as iniciais dos nomes e os apelidos da parella de artistas.

Marjorie Emory finou en 1950, oito anos antes que o seu marido.

Notas
-----

1. 1 2 3  "Marjorie Emory Simpson". *Coins And Medals Designed By A Woman. Coincommunity.com*
2. 1 2  "William Marks Simpson". *FamilySearch.org*
3. ↑  Smith, P. (2012). "Simpson, William Marks, Jr.". En *American Numismatic Biographies*. Páxina 388.
4. ↑  "Simpson, William Mark" e "Simpson, Marjorie Emory". En Bowers, Q. D. (1991). Páxina 727.
5. ↑  Taxay, D. (1967). Páxina 242.
6. ↑  "1936 Norfolk Bicentennial half dollar". En Bowers, Q. D. (1991). Páxinas 379-383.
7. ↑  "½ Dollar Norfolk". *Numista.com*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Marjorie Emory Simpson*** |

### Bibliografía

* Bowers, Q. D. (1991). *Commemorative Coins of the United States. A Complete Encyclopedia*. Bowers and Merena Galleries, Wolfeboro. ISBN 978-0-943161-35-8
* Taxay, D. (1967). *An Illustrated History of U.S. Commemorative Coinage*. Arco, Nova York. ISBN 978-0-668-01536-3